b'\n_START_ARTICLE_\nNapoli\n_START_SECTION_\nMy\xc3\xb6hempi historia\n_START_PARAGRAPH_\nMy\xc3\xb6hemmin Neapolis vaikuttaa s\xc3\xa4\xc3\xa4styneen pahimmilta goottien ja vandaalien aiheuttamilta tuhoilta, ja sen kuvataan kukoistaneen edelleen ostrogoottien kuninkaan Teoderikin aikana. Belisarius valtasi kaupungin It\xc3\xa4-Roomalle eli Bysantin valtakunnalle pitk\xc3\xa4n piirityksen j\xc3\xa4lkeen vuonna 536. Totila valtasi kaupungin takaisin gooteille vuonna 542, ja Narses puolestaan takaisin Bysantille. T\xc3\xa4m\xc3\xa4n j\xc3\xa4lkeen se s\xc3\xa4ilyi Ravennan eksarkaatin vallassa, mutta omien herttuoidensa hallitsemana ainakin 700-luvulle saakka._NEWLINE_Napoli oli itsen\xc3\xa4inen Napolin herttuakunta vuosien 840\xe2\x80\x931137 v\xc3\xa4lisen\xc3\xa4 aikana. Vuonna 1137 kaupungin valtasivat normannit. My\xc3\xb6hemmin kaupunkia hallitsivat Anjoun herttuat eli Angevinit (1266\xe2\x80\x931442), Aragonit (1442\xe2\x80\x931501), ranskalaiset (1501\xe2\x80\x931504) ja Habsburgit (1501\xe2\x80\x931713). Vuodesta 1284 kaupunki oli Napolin kuningaskunnan keskus. Sisilian kuningaskunta erosi alueesta, ja sen keskuksena toimi Palermo, jolloin Napoli j\xc3\xa4i pienemm\xc3\xa4n Napolin kuningaskunnan keskukseksi. Wienin kongressissa Napolista tuli Molempain Sisiliain kuningaskunnan p\xc3\xa4\xc3\xa4kaupunki. T\xc3\xa4m\xc3\xa4n asemansa se menetti Italian yhdistymisen my\xc3\xb6t\xc3\xa4 1800-luvulla._NEWLINE_Benito Mussolinin johtamat fasistit aloittivat marssin Roomaan Napolista lokakuussa 1922. Marssin seurauksena kuningas Viktor Emanuel III nimitti Mussolinin p\xc3\xa4\xc3\xa4ministeriksi ja fasistit saivat vallan Italiassa.\n_START_SECTION_\nMuseot\n_START_PARAGRAPH_\nKaupungin museoita ovat muun muassa Napolin arkeologinen museo, joka on Italian merkitt\xc3\xa4vimpi\xc3\xa4, sek\xc3\xa4 Certosa di Santa Martino. Merkitt\xc3\xa4vin taidemuseo on Museo di Capodimonte, jossa on Michelangelon, Botticellin, Rafaelin ja Caravaggion t\xc3\xb6it\xc3\xa4.\n_START_SECTION_\nN\xc3\xa4ht\xc3\xa4vyyksi\xc3\xa4 kaupungin ulkopuolella\n_START_PARAGRAPH_\nNapolin seudun t\xc3\xa4rkeimpi\xc3\xa4 n\xc3\xa4ht\xc3\xa4vyyksi\xc3\xa4 kaupungin ulkopuolella ovat Pompeji, Herculaneum ja Vesuvius. Pompejin ja Herculanaeumin merkitt\xc3\xa4vimm\xc3\xa4t esinel\xc3\xb6yd\xc3\xb6kset ovat Napolin arkeologisessa museossa. Napolinlahdella ovat muun muassa Ischian ja Caprin saaret sek\xc3\xa4 Sorrento ja Pozzuoli.\n_START_SECTION_\nLiikenne\n_START_PARAGRAPH_\nNapolissa sijaitsee Napolin kansainv\xc3\xa4linen lentoasema._NEWLINE_Napolista on hyv\xc3\xa4t tieyhteyden muualle Italiaan. Autostrada A1 kulkee Milanosta Napoliin Bolognan, Firenzen ja Rooman kautta. A3 taas menee Napolista etel\xc3\xa4\xc3\xa4n, Salernoon, josta p\xc3\xa4\xc3\xa4see Reggio Calabriaan ja sielt\xc3\xa4 edelleen A16:ta Canosaan._NEWLINE_Napolin paikallisliikennett\xc3\xa4 hoitavat raitiovaunut, bussit ja funikulaarit eli rinteit\xc3\xa4 pitkin kulkevat k\xc3\xb6ysijunat sek\xc3\xa4 Napolin metro, Metropolitana di Napoli.\n_START_SECTION_\nNapolilainen keitti\xc3\xb6\n_START_PARAGRAPH_\nPerim\xc3\xa4tiedon mukaan pizza on kotoisin Napolista. Kaupunkilaisten mukaan kahvi ja j\xc3\xa4\xc3\xa4tel\xc3\xb6 ovat Napolissa maailman parhaita. Kaupunki on kuuluisa my\xc3\xb6s pastaruoistaan, joista esimerkkin\xc3\xa4 spaghetti con sugo di pomodoro, spagettia tomaattikastikkeessa, joka valmistetaan Campanian rinteill\xc3\xa4 kypsyneist\xc3\xa4 San Marzano -tomaateista.\n_START_SECTION_\nMafia\n_START_PARAGRAPH_\nNapoli on ollut yksi mafian keskeisist\xc3\xa4 toiminta-alueista. Napolin mafia, Camorra on Italian vanhin j\xc3\xa4rjest\xc3\xa4ytyneen rikollisuuden syndikaatti._NEWLINE_Er\xc3\xa4s sen aiheuttamista ongelmista on ollut pitk\xc3\xa4kestoinen j\xc3\xa4teskandaali. Mafia on haudannut Napolin seuduille suuret m\xc3\xa4\xc3\xa4r\xc3\xa4t eri puolilta Eurooppaa tuotuja myrkkyj\xc3\xa4tteit\xc3\xa4, muun muassa Saksasta tuotua ydinj\xc3\xa4tett\xc3\xa4. Myrkkyj\xc3\xa4 on my\xc3\xb6s karjan laidunalueilla. Sy\xc3\xb6p\xc3\xa4tapausten m\xc3\xa4\xc3\xa4r\xc3\xa4 on lis\xc3\xa4\xc3\xa4ntynyt seudulla h\xc3\xa4lytt\xc3\xa4v\xc3\xa4sti. Asian paljasti syksyll\xc3\xa4 2013 entinen mafiapomo Carmine Schiavone.'